Lars Barfoed (KF), 2011-10-06:
Jeg kan godt høre, at jeg lidt bryder det, som man åbenbart i regeringspartierne gerne vil i øjeblikket, nemlig tale om proces og læse op af forskellige avisartikler om, hvad der er blevet sagt og ikke sagt på forskellige tidspunkter.
Jeg vil gøre det måske lidt usædvanlige, i forhold til hvad vi har oplevet fra regeringspartiernes side her den sidste halve time, at tale lidt om substans.
Ja, jeg kan godt se, at man ser lidt rystet ud, substans, hvad er nu det?
Men jeg synes, det kan være nødvendigt, ikke mindst af hensyn til de tusindvis af seere, der helt sikkert i øjeblikket i åndeløs spænding følger vores debat og måske tænker: Hvorfor al den snak om, hvad nogle har sagt i nogle avisartikler om en boligpakke?
Hvad er det nu for noget?
Derfor synes jeg, det alligevel måske kunne være nyttigt at perspektivere med lidt substans her.
For hvorfor taler vi nu om det?
Jo, baggrunden er jo altså, at vi godt nok har en diskussion om den langsigtede økonomiske politik, reformer, som adresserer mange af de strukturelle problemer, dansk økonomi står over for med manglende arbejdsudbud, manglende indtægter til den offentlige økonomi, og derfor har vi aftalt reformer i foråret, som vi nu, forstår jeg, kan gennemføre.
Men ved siden af det er der altså et konjunkturpolitisk problem, som er, at vi har en for lav vækst i Danmark.
Når vi så overvejede, om vi skulle gribe ind eller ikke gribe ind i forhold til den lave vækst, så var det jo et spørgsmål om tilstrækkelig længe at følge, hvordan tallene udviklede sig, og der måtte vi altså konstatere i VK-regeringen, at vi over en lang periode havde haft en meget lav vækst, og at det så ud til at fortsætte, og når vi ser på de markeder, Danmark eksporterer til, så er der også lav vækst der.
Går man så ned i tallene, kan man konstatere, at det jo ikke er, fordi den offentlige vækst svigter.
Der, hvor væksten svigter, er i det private forbrug, og det er i de private investeringer, og så er der altså også et boligmarked, der er fastfrosset.
Selve det at boligmarkedet er så fastfrosset, som det er, sætter så mange andre ting i stå.
Kunne man løsne lidt mere for boligmarkedet, ville det også betyde, at der ville komme gang i det private forbrug.
Når folk handler boliger, skal de købe møbler og tæpper og mange andre ting, så det kan løse op for hele aktiviteten i samfundet, hvis vi tør det fastfrosne boligmarked op.
Derfor er det, at en boligpakke er en betydningsfuld del af en samlet vækstpakke, fordi den netop går ind og rammer dér, hvor vi har en af årsagerne til den lave vækst.
Det er også baggrunden for, at VK-regeringen jo fremlagde en omfattende vækstpakke, som bl.a. betyder fremrykkede offentlige investeringer, men også betyder en boligpakke, også betyder, at vi udvider boligjobordningen, og også betyder, at vi faktisk vil gøre noget med hensyn til flere praktikpladser, gennemføre flere arbejdsmarkedspolitiske tiltag og give kommunerne nogle større lånerammer.
Det var en samlet pakke, der i høj grad adresserede det, der er årsag til problemerne, og derfor er det, jeg ikke forstår, at regeringen vælger at se bort fra mulighederne for nu at stimulere boligmarkedet.
Det fastfrosne boligmarked er en af årsagerne til den lave vækst i Danmark, det viser enhver nøgtern analyse, og derfor vil jeg endnu en gang opfordre regeringen til at indlede forhandlinger med partierne om en boligpakke, fordi det er et væsentligt og sagligt set fornuftigt led i en samlet vækstpakke.